KIRJALLINEN KYSYMYS P-0116/01 esittäjä(t): Roberta Angelilli (UEN) komissiolle. Yksityistäminen ja julkisten palvelujen tariffit.



Virallinen lehti nro 187 E , 03/07/2001 s. 0188 - 0188



KIRJALLINEN KYSYMYS P-0116/01 esittäjä(t): Roberta Angelilli (UEN) komissiolle (18. tammikuuta 2001) Aihe: Yksityistäminen ja julkisten palvelujen tariffit Italiassa vallitsee monopolitilanne, josta haittaa julkisten palvelujen tarjontaa. Se on eräs pääasiallinen syy kotitalouksien ja yritysten maksamiin korkeisiin hintoihin. Tällä on vakavia seurauksia kilpailukyvyn kannalta ja siksi, että se estää todellisen kilpailullisen talousjärjestelmän syntymisen. Vuodeksi 2001 suunnitellut tariffikorotukset ovat huomattavia: kaasu + 3,7 prosenttia, vesi + 0,5 prosenttia, moottoritiet + 1,79 prosenttia, rautatiet + 5,2 prosenttia, RAI:in tv-lupamaksu + 3 000 ITL, Telecom-liittymä kotitalouksille + 140,4 prosenttia ja yrityksille + 9,3 prosenttia. Lisäksi tietyt postitariffit nousevat. Näiden tariffikorotusten taustalla on epäonnistuminen yksityistämispolitiikassa, jossa osake-erien valvonta on jätetty valtiovarainministeriölle, kuten ENEL:in tapauksessa, tai koska yksityisille on annettu suotuisammat toimintaehdot kuin kilpailijoille, kuten Telecomin tapauksessa. 1. Onko komissiolla Euroopan unionin maiden välillä tehtyjä vertailututkimuksia yksityistämisestä ja julkisten palvelujen tariffeista? 2. Katsooko komissio, että yksityistämisstrategioiden ei tule merkitä vain yksinkertaista siirtoa julkiselta yksityiselle sektorille, vaan niissä tulee pyrkiä todelliseen kaupan vapauttamiseen ja mahdollisimman suureen kilpailuun, josta käyttäjät hyötyvät joko kustannusten tai palvelujen laadun suhteen? 3. Katsooko komissio, että Italiassa ja koko Euroopan unionissa on sitouduttava vastustamaan sekä julkisen että yksityisen sektorin monopoleja julkisten palvelujen alalla? Pedro Solbes Miran komission puolesta antama vastaus (28. helmikuuta 2001) Komission tiedossa ei ole vertailevia tutkimuksia yksityistämisen vaikutuksista julkisten yleishyödyllisten palvelujen kustannuksiin. Komissio seuraa kuitenkin hintojen kehitystä aloilla, joita vapautetaan yhteisön lainsäädännön mukaisesti. Esimerkiksi komission kuudes raportti televiestinnän sääntelypaketin täytäntöönpanosta(1) osoittaa, että teleliikenteen tariffit ovat yleisesti laskeneet vapauttamisen alettua. Komissio on samaa mieltä siitä, että näiden palvelujen hintojen ja laadun määrää periaatteessa markkinoilla vallitseva kilpailu. Markkinoiden avaaminen kilpailulle on yhteisön näiden alojen lainsäädännön päätavoitteita. Liikenne-, televiestintä-, sähkö-, kaasu- ja postialalla yhteisön lainsäädäntö johtaa monopolien poistumiseen tai ainakin niiden rajoittumiseen eräisiin infrastruktuurin aloihin, joilla moninkertainen tarjonta olisi epätaloudellista (luonnolliset monopolit). Postialalla sallitaan lisäksi rajoitettu monopoli siltä osin kuin se on yleispalvelun rahoittamiseksi tarpeen. Komissio on kuitenkin ehdottanut yhteisön postipalvelujen kilpailulle avaamisen jatkamiseksi direktiiviin 97/67/EY muutoksia(2), joilla pienennettäisiin monopolien alaa. Lisäksi alakohtainen lainsäädäntö sekä EY:n perustamissopimuksen 82 artikla (entinen 86 artikla) tarjoavat monia välineitä monopoliaseman väärinkäytön torjumiseksi. Komissio valvoo itsekin täytäntöönpanoa, mutta rohkaisee myös kansallisia sääntely- ja kilpailuviranomaisa soveltamaan näitä sääntöjä ponnekkaasti. (1) KOM(2000) 814 lopullinen. (2) EYVL C 337 E, 28.11.2000.